নাসরিন: আমি তোমার সাথে এখানে একটু যুক্ত করতে চাই। ভাল হল তুমি যৌন নিপীড়ন বিরোধী আন্দোলন সংগঠন প্রসঙ্গে রাজনীতি ও সমাজ কাঠামোর আমূল পরিবর্তনে বিশ্বাসী শিক্ষা ও শিক্ষকতার প্রসঙ্গটি তুলেছো।খেয়াল কর আমাদের বেড়ে ওঠা। আমরা স্বৈরাচার বিরোধী আন্দোলনের সকল উত্তাপ নিয়ে গণতন্ত্র নামক এক অলীক স্বপ্ন হয়তো বাস্তবায়িত হতে যাচ্ছে এরকম একটা অনিশ্চিত আশা নিয়ে বিশ্ববিদ্যাালয়ে পা রেখেছি। সমাজের বৈষম্য চেনাতে, বোঝাতে পারে, পাল্টে ফেলতে পারার রাস্তা দেখাতে পারে এরকম শিক্ষক আর ক্লাশরুমছাড়া ঐ সময় আমাদের মত তরুনদের আর কি আকর্ষণ করতে পারতো এটা আমার মাথায়ই আসে না। যখন নৃবিজ্ঞানে ভর্তি পরীক্ষা দিই তখন আমি জানতামই না নৃবিজ্ঞান মানে কি। কিন্তু পরীক্ষার প্রশ্ন পড়েই আমার মনে হল আমি আমার স্কুল খুঁজে পেয়েছি। হুবুহু না হলেও সেই প্রশ্নটার মূল এসেন্সটা আমার এখনও মনে আছে : “একটা বিয়ের অনুষ্ঠানে দাওয়াত দেয়ার সময় কোন কোন বিষয়গুলো আমল দেয়া হয়?” সমাজের একজন সাধারণ মানুষ হিসেবে তখনই তো আমার পর্যবেক্ষণ ছিল যে শুধু নিকট আত্মীয়-স্বজন-বন্ধু-প্রতিবেশীই নয়, বিয়ের মত একটা গুরুত্বপূর্ণ সামাজিক অনুষ্ঠানের দাওয়াত দেয়ায় কাজ করে সামাজিক মান-মর্যাদা প্রদর্শনের বিষয়টিও। ভাবলাম যে সমাজের যেসব বিষয় আমাকে ডিসটার্ব করে সেগুলো বোঝার একটা রাস্তা পাবো, কিন্তু ক্লাশ শুরু হবার পর দেখি আমি নৃবিজ্ঞানের প্রতি কোন আকর্ষণই বোধ করছি না, যদিও বরাবরই ক্লাশে নিয়মিত ছিলাম। ক্লাশরুমের প্রতি আকর্ষণ ফেরাতে তোমার মত আমারও তৃতীয় বর্ষ পর্যন্ত অপেক্ষা করতে হয়…